Interessen for Aalborg Håndbold er eksploderet, siden offentligheden blev gjort bekendt med, at den knap to meter høje bagspiller med det karakteristiske pandebånd havde valgt at skifte fra Paris til Aalborg. Tre gange er han kåret til at være klodens bedste håndboldspiller. Han har vundet OL,VM og EM. Han har spillet for håndboldmastodonterne Barcelona og PSG. Nu er Mikkel Hansen atter tilbage i den danske liga efter 10 års fravær, og lørdag venter debuten i Sparekassen Danmark Arena. På TV2 Nord Nord har vi lavet et længere interview med manden, der hentede verdensstjernen til Aalborg Håndbold. Nemlig klubbens direktør Jan Larsen. For hvad skal de nordjyske håndboldfans forvente af Mikkel Hansen i debutkampen, og er det en fuldstændig rask bagspiller, som de får at se? Vi fangede tirsdag direktøren til en snak, hvor han fra Gigantium, med hjælp fra et computerlink, talte med TV2 Nords vært Pia Beltoft. Hvad siger du til, at du allerede på lørdag får Mikkel Hansen på banen? - Det er en fantastisk nyhed. Jeg blev selv lidt overrasket over, at det var en mulighed. Men det er en glædelig overraskelse. Det vigtigste er selvfølgelig, at Mikkel er klar til det, og det føler han selv. Han har trænet med de sidste dage, og det har set rigtig godt ud, så nu var tiden til at melde det ud, så vi i fred og ro kan bygge op til kampen på lørdag. Den glæder vi os helt vildt til, og det gør han selvfølgelig også, siger direktør i Aalborg Håndbold Jan Larsen. Hvornår fandt I ud af med sikkerhed, at Mikkel Hansen bliver klar til kampen på lørdag? - Han var til yderligere test i sidste uge, og der var dommen, at det så godt ud, og at der ikke var noget at se. Så han kunne derfor undlade at tage den blodfortyndende medicin og kunne reelt set starte træningen et par dage efter, så det var en fantastisk nyhed at få. Det er dog ikke sikkert, at vi skal forvente at se ham i to gange 30 minutter på lørdag, men mindre kan også gøre det, fastslår direktøren. Han har jo haft en blodprop i lungerne og været igennem et længere forløb efterfølgende. Hvad er det helt præcist, der gør, at lægerne tør sende ham afsted? - Nu er jeg ikke læge, men de har sagt, at han skulle være frisk nok til det. Der er ikke noget, der hindrer ham i at spille håndbold på topniveau. Vi lytter selvfølgelig bare til, hvad lægerne har sagt. Vi ved, at han er blevet testet det, som han skal. Og der skulle ikke være nogle problemer ved, at han spiller håndbold igen. De sidste par dage har i hvert fald også vist, at han stadigvæk godt kan finde ud af at spille håndbold. Det kan jeg godt afsløre. Hvad bliver det for en Mikkel Hansen, I sender på banen på lørdag? Det er immervæk flere måneder siden, han har været i kamp. - Vi kan ikke forvente, han står i topform på lørdag. Han har været ude i rigtig lang tid og har for øvrigt fået nye holdkammerater. Selvfølgelig vil der gå noget tid, før han er tilbage på topniveau, men han har altså ikke glemt at spille håndbold. Han har stadigvæk et vanvittigt overblik, og skuddet fejler ikke noget. Vi skal have sluset ham stille og roligt ind, og så er han så dygtig en håndboldspiller - en af de bedste i verden - så han skal nok kompencere manglende form med kløgt, snilde og selvfølgelig den håndboldhjerne han har. Så han skal nok være der i de perioder, han skal spille på lørdag. Så har han altså fået grønt lys af lægerne. Betyder det så, at Mikkel Hansen er erklæret rask nu? - Ja, det gør det. Han skal ikke til yderligere ting her og nu. Så han er erklæret rask og kan leve normalt som os andre. Det er selvfølgelig også fantastisk for Mikkel. For helbredet er jo det vigtigste. Selvfølgelig er det også dejligt for ham, at han kan gå til makronerne igen. Han elsker nemlig at spille håndbold. Hvad tror du, at det kommer til at betyde sportsligt, at Mikkel Hansen spiller med på lørdag? - Det er helt fantastisk, alle ved jo, hvor dygtig en spiller han er. Og det skal han nok allerede vise på lørdag, og derfor vil det give os nogle flere muligheder i spillet. Vi har et fantastisk hold i forvejen, men at få tilført Mikkel Hansen tror jeg nu alligevel, at de fleste hold i verden gerne vil. Så han skal nok vise de glimrende kvaliteter, han har - både ved at spille medspillere fri og ved at score selv. Vi har store forventninger, men alligevel skal vi også alle sammen væbne os med tålmodighed. Hvad tror du, at det kommer til at betyde for billetsalget, at Mikkel Hansen spiller med på lørdag? - Da vi breakede nyheden, kunne vi se, at folk gik ind på vores hjemmeside for at købe billetter. Vi håber selvfølgelig på et fyldt Sparekassen Danmark Arena på lørdag, og det er der også gode muligheder for, at vi får, slutter direktøren. Aalborg Håndbold spiller mod Nordsjælland lørdag klokken 16:10.

Opsummering:
Tirsdag offentliggjorde Aalborg Håndbold, at Mikkel Hansen er klar til at få debut på lørdag. TV2 Nord har spurgt direktøren for Nordjyllands håndboldflagskib, hvad håndboldfansene skal forvente af Mikkel Hansen i debutkampen.